” ડો. સિદ્ધાર્થ ઓર્થોપીડિક્સ ” હોસ્પિટલ આગળ ટેક્સી ઉભી રહી. ઝડપથી ટેક્સીમાંથી ત્રણ ચાર માણસો ઉતર્યા અને ઉતાવળથી દરવાજા ખોલ્યા. એક યુવાન દેખાતો માણસ હોસ્પિટલમાં દોડતો ગયો. બીજા માણસોએ એક યુવાન સુંદર દેખાતી યુવતીને ટેક્સીમાંથી બહાર નિકાળી. ત્રણ માણસોએ એને ઉપાડીને બહાર નીકાળી હતી. હોસ્પિટલ આજુબાજુ ના ગલ્લા, લારી અને દુકાનોમાં ઉભા માણસો પણ એ જોવા લાગ્યા. ત્યાં જ પેલો યુવાન અંદરથી કમ્પાઉન્ડરને સ્ટ્રેચર સાથે લઈને આવ્યો. એ બધાએ એ યુવતીને સ્ટ્રેચર ઉપર સુવાડી અને ઝડપ થી સ્ટ્રેચર આઈ.સી.યુ. તરફ ખસેડયું. યુવતીનો એક પગ કપાયેલો હતો એ એના લટકતા જીન્સના પાવજા પરથી દેખાતું હતું. જિન્સની એક બાંય લોહી લુહાન લટકતી હતી. એમ એનો એક પગ કપાયેલો હશે એ સ્પષ્ટ દેખાતું હતું. બ્લુ જીન્સની એક બાય લોહીમાં રાગદોળાઈને લાલ થઈ ગઈ હતી. યુવતીના ચહેરા ઉપર કોઈ ઘા નહતા પણ લોકોએ એને ઉપાડીને લાવી એમાં એના વાળ છુટા પડી ગયા હતા અને એની ટીશર્ટ અવ્યવસ્થિત થઈને એના અંગો દેખાતા હતા. પેલા યુવકે એના છાતીના ભાગે પોતાનું શર્ટ નીકાળીને ઓઢાડવુ પડ્યું હતુ.